Harry og Meghan tilbake på nett – får reaksjoner
Prins Harry og hertuginne Meghan forlot Instagram da de sjekket ut av kongehuset i 2020. Nå har de gjort nettcomeback – og det vekker oppsikt. Det er imidlertid ikke på Instagram prinseparet har begynt å poste – men på en nylansert hjemmeside med domenet Sussex.com. «The Office of Prince Harry & Meghan, the Duke & Duchess of Sussex», står det som overskrift inne på siden. Et bilde av paret, tatt under en Invictus Games-galla i Tyskland i 2023, pryder hele skjermen. Eksperter reagerer på parets bruk av kongelig våpenskjold i symbolet sitt, og at Harry og Meghan bruker sine kongelige titler – til tross for at de ikke lenger representerer kongehuset. – Provoserende Kongehusekspert Duncan Larcombe sier til britiske Metro at det er «forståelig» at prinseparet ønsker å fremme merkevaren sin på nytt. – Men å bruke det kongelige våpenskjoldet, er et provoserende grep, sier han. Larcombe mener også at paret bryter med avtalen fra 2020 om at de ikke skal bruke sine kongelige titler for økonomisk vinning. Rupert Bell, kongereporter i Talk TV, sier til The Express at nettsiden gjenspeiler Harry og Meghans «overordnede avhengighet av den kongelige tilknytningen». Michael Cole, tidligere kongereporter for BBC, uttaler på TV-showet CrossTalk, ifølge The Mirror, at han tror kongehuset misliker prinseparets nettside, og at de kommer til å følge nøye med på den. – Det første som må sies om dette, er at det er ulovlig å bruke en kongelig tittel eller navnet på en kongelig residens for kommersielle formål, sier Cole. Sean O’Grady, kommentator i The Independent, mener imidlertid prinseparet må få titulere seg som de gjør, siden det tross alt er titler de har, men han mener nettsiden er «innholdsløs». BBC skriver at nettsiden har «president-vibber», og at den tydelig er laget for å fremstå elegant og enkel. De peker på at paret har valgt kongeblått som bakgrunnsfarge. «Og hvorfor sussex.com? H&M var nok allerede tatt», lyder det spøkefullt fra BBCs kongereporter Sean Coughlan. Prinseparet har ikke kommentert kontroversen rundt nettsiden. Harry og Meghan har hver sin lange biografi presentert på Sussex.com, hennes litt lenger enn hans. Der ramser de opp sine meritter og hjertesaker. Hertuginnen presenterer seg som blant annet som feminist og menneskeretts- og likestillingsforkjemper. Hun omtales også som bestselgerforfatter (av barnebok), tillegg til at det mimres over hennes skuespillerkarriere. Prinsen fremheves som militærveteran, menneskerettsaktivist, miljøforkjemper og en ambassadør for mental helse. Også han omtales som bestselgerforfatter – for biografien «Spare», som kom i fjor.  Ingen andre kongelige er nevnt, med unntak av parets to barn, prins Archie (4) og prinsesse Lilibet (2). Archewell Foundation og Archewell Productions, som Harry og Meghan opprettet da de løsrev seg for å drive egne businesser og velferdsaktiviteter, har fått hver sine «knapper» på nettsiden. Invictus Games er også viet stor plass på listen over parets aktiviteter. Der er det lagt ut rykende ferske bilder fra 14. februar. Prinseparet tilbrakte nemlig valentinsdagen i British Columbia i Canada på en treningsleir i regi av nettopp Invictus. Invictus Games er et internasjonalt idrettsarrangement, lansert av nettopp prins Harry i 2014, der sårede soldater og krigsveteraner konkurrerer i ulike idretter. Selv om Harry har løsrevet seg fra kongelige plikter etter at han og Meghan flyttet til USA, er Invictus Games et hjertebarn han har beholdt. På den nye nettsiden opplyses det for øvrig at Meghans podkast «Archetypes» får nytt liv på ny plattform.  Hertuginnen har inngått et samarbeid med Lemonada Media etter at Spotify i fjor valgte å avslutte podkastavtalen de hadde med henne. Parets Instagram-konto, Sussexroyal, eksisterer fortsatt, men det er ikke lagt ut noe der siden 31. mars 2020 – samme dato som de formelt trakk seg ut av kongehuset. 
Prins Harry og Meghan har relansert seg på ny hjemmeside: Sussex.com Paret kritiseres for å bruke kongelige titler og våpenskjold Ekspert mener deres bruk av kongelige elementer bryter mot regler Nettsiden inneholder parets biografier og presenterer deres hjertesaker Det opplyses blant annet at Meghans podkast «Archetypes» får nytt liv gjennom samarbeid med Lemonada Media